Nogometne utakmice Bosna i Hercegovina – Španija
Prvu zvaničnu utakmicu Bosna i Hercegovina i Španija odigrale su 2. septembra 2000. godine u Sarajevu u sklopu kvalifikacija za Svjetsko prvenstvo 2002. Španija je povela golom Gerarda Lópeza u 38. minuti utakmice. Tri minute kasnije rezultat je izjednačio Elvir Baljić. Konačan rezultat postavio je Joseba Etxeberria u 78. minuti utakmice. U Oviedu, 2. juna 2001, također u sklopu kvalifikacija za Svjetsko prvenstvo 2002. Španija je bila uspješnija rezultatom 4–1. Prvi gol na utakmici postigao je Fernando Hierro u 24. minuti, da bi Mirsad Bešlija u 42. postavio konačan rezultat prvog poluvremena. U drugom poluvremenu golove za Španiju postigli su Javi Moreno u 75, Raúl u 89. i Diego Tristán u 90. minuti utakmice. U sklopu kvalifikacija za Svjetsko prvenstvo 2006. Španija i Bosna i Hercegovina su i ovog puta bile u istoj kvalifikacijskoj grupi. U Zenici, na stadionu Bilino polje, 8. septembra 2004, utakmica je završila neriješenim rezultatom 1–1. Prvobitno je Španija povela golom Vicentea u 65, da bi Elvir Bolić izjednačio u 79. minuti utakmice. U Valenciji 8. juna. 2005, na stadionu Mestalla, Španija i Bosna i Hercegovina odigrale su i ovog puta kvalifikacijsku utakmicu. Zvjezdan Misimović je doveo Bosnu i Hercegovinu u vodstvo golom u 39. minuti utakmice, da bi konačan rezultat postavio Carlos Marchena u šestoj minuti sudijske nadoknade vremena. Nedim Halilović u 87. i Mirsad Bešlija u 95. minuti utakmice dobili su crvene kartone. Treći put u nizu Bosna i Hercegovina i Španija bile su u istoj kvalifikacijskoj grupi, ovog puta u sklopu kvalifikacija za Svjetsko prvenstvo 2010. U Murciji, na stadionu Nueva Condomina, 6. septembra 2008, Španija je bila uspješnija te zabilježila pobjedu golom Davida Ville u 57. minuti utakmice. U Zenici, 14. oktobra 2009, Španija je i ovog puta bila uspješnija te zabilježila ubjedljivu pobjedu rezultatom 5–2. Golove za Španiju postigli su Gerard Piqué u 13, David Silva u 15, Álvaro Negredo u 49. i 55. i Juan Mata u 89. minuti utakmice, dok su golove za Bosnu i Hercegovinu postigli Edin Džeko u 89. i Zvjezdan Misimović u 90. minuti utakmice. Prvu prijateljsku utakmicu Bosna i Hercegovina i Španija odigrale su u St. Gallenu, na stadionu AFG Arena, 29. maja 2016. Španija je povela golovima Nolita u 11. i 18. minuti utakmice. Emir Spahić je smanjio rezultat u 29. minuti utakmice, da bi konačan rezultat postavio Pedro Ledesma u četvrtoj minuti sudijske nadoknade vremena. Strijelac jedinog gola za Bosnu i Hercegovinu u ovoj utakmici, Emir Spahić, zbog nesportskog ponašanja dobio je crveni karton u posljednjim trenucima prvog poluvremena. Debitantske nastupe u ovoj utakmici za Bosnu i Hercegovinu zabilježili su Armin Hodžić i Samir Memišević. U Las Palmasu, na stadionu Gran Canaria, 18. novembra 2018, Španija je u prijateljskoj utakmici ugostila Bosnu i Hercegovinu te zabilježila pobjedu a jedini gol na utakmici postigao ga je Brais Méndez u 58. minuti.